Virallinen lehti nro C 348 , 03/12/1999 s. 0104



KIRJALLINEN KYSYMYS E-0586/99 esittäjä(t): Nuala Ahern (V) komissiolle (12. maaliskuuta 1999) Aihe: Komission tiedonanto ja neljäs kertomus ydinjätehuollon nykytilasta ja tulevaisuudennäkymistä Euroopan unionissa (KOM(98) 0799 lopull.) Tiedonannossaan ja neljännessä kertomuksessaan ydinjätehuollon nykytilasta ja tulevaisuudennäkymistä Euroopan unionissa (KOM(98) 0799 lopull., 11. tammikuuta 1999) komissio viittaa lukuisiin aiempiin neuvoston vuonna 1989 antamiin päätöslauselmiin. Valittu strategia - esimerkiksi kappaleessa 1.8. esitetty - on perustunut näihin päätöslauselmiin. Miksei komissio ole viitannut lainkaan radioaktiivisten jätteiden kuljetusta ja varastointia käsitelleeseen parlamentin mietintöön (A3-0220/93)(1), jonka esittelijä oli Llewellyn Smith ja jonka parlamentti hyväksyi tarkistettuna 16. heinäkuuta 1993? Tiedustelen erityisesti, miksi komissio ei ole reagoinut mietinnössä esitettyyn suositukseen numero 19, jossa komissiota pyydettiin luomaan täydellinen radioaktiivisten jätteiden sijaintiin perustuva tietopankki kaikesta erilaisesta radioaktiivisesta jätteestä yhteisössä? Komission jäsenen Ritt Bjerregaardinkomission puolesta antama vastaus (31. maaliskuuta 1999) Neljännen kertomuksen pääasiallisin viite on neuvoston 15. kesäkuuta 1992 antama päätöslauselma(2), jossa hyväksyttiin toimintasuunnitelma radioaktiivisen jätteen huollon alalla. Kertomus perustuu toimintasuunnitelman ensimmäiseen kohtaan, jonka mukaan neuvostolle on toimitettava selvitys radioaktiivisen jätteen huollon nykytilasta ja tulevaisuudennäkymistä jäsenvaltioissa. Selvityksessä on oltava tiedot määrätyistä aiheista, muun muassa radioaktiivisen jätteen huoltoon liittyvästä hallinnosta, sääntelystä ja lainsäädännöstä yhteisössä. Arvoisan parlamentin jäsenen mainitsemat 1.8 jakson muut viittaukset direktiiveihin, päätöslauselmiin ja tiedonantoihin liittyvät nimenomaan edellä mainittujen tietojen toimittamiseen. Parlamentin päätöslauselmaan(3), joka koski käytetyn ydinpolttoaineen varastointiin, kuljetukseen ja jälleenkäsittelyyn liittyviä ympäristö- ja terveysnäkökohtia, sisältyvässä suosituksessa N:o 17 komissiota kehotettiin perustamaan tietokanta, joka kattaa kaikki radioaktiivisen jätteen ryhmät sen mukaan, missä ne sijaitsevat yhteisössä. Ehdotus menee huomattavasti pidemmälle kuin toimintasuunnitelman vaatimukset, joiden mukaan komission on laadittava luettelo varastointipaikoista varastoitavan tuotteen ominaisuudet huomioon ottaen. Voidaan hyvällä syyllä sanoa, että parlamentin mietinnössä ehdotetun tietokannan perustaminen olisi hankalaa. Esimerkkinä voidaan mainita, että yksinomaan Yhdistyneen kuningaskunnan tiedot kattava tietokanta, jonka on laatinut NIREX (DOE/RAS/96.001), sisältää 444 sivua; lukuun eivät sisälly liitteet, joita on useita satoja sivuja. Ranskan tiedot koonneen ANDRAn kertomus sisältää sekin saman määrän sivuja. Tällaisten, jo yleisesti saatavilla olevien tietojen julkaiseminen toisaalla voitaisiin katsoa niukkojen resurssien tuhlaamiseksi. Komissio myös uskoo, että sen neljänteen kertomukseen sisältyvien tietojen tiivistelmälle olisi paljon suurempi kysyntä. Toisaalta komissio saattaa piakkoin antaa suosituksen radioaktiivisen jätteen yhteisön luokittelujärjestelmäksi. Järjestelmän avulla olisi jatkossa mahdollista parantaa kaikenlaisten radioaktiivisten jätteiden keruuta ja niistä tiedottamista. (1) EYVL C 255, 20.9.1993, s. 255. (2) EYVL C 158, 25.6.1992. (3) EYVL C 255, 20.9.1993.